แนวโน้ม SET ไซด์เวย์ เก็งหุ้นรายตัว-ไร้ปัจจัยใหม่หนุน
แนวโน้ม SET เช้าแกว่งไซด์เวย์ตามภูมิภาคเอเชีย คาดนักลงทุนโฟกัสหุ้นที่มีปัจจัยเฉพาะตัวเป็นหลัก และรอผลประกอบการบริษัทจดทะเบียนขนาดใหญ่ทยอยออกมาเดือน ก.พ.นี้ ยังไร้ปัจจัยใหม่หนุน พร้อมให้แนวรับ 1,692 จุด และแนวรับ 1,680-1,675 จุด
แนวโน้ม SET เช้าแกว่งไซด์เวย์ตามภูมิภาคเอเชีย คาดนักลงทุนโฟกัสหุ้นที่มีปัจจัยเฉพาะตัวเป็นหลัก และรอผลประกอบการบริษัทจดทะเบียนขนาดใหญ่ทยอยออกมาเดือน ก.พ.นี้ ยังไร้ปัจจัยใหม่หนุน พร้อมให้แนวรับ 1,692 จุด และแนวรับ 1,680-1,675 จุด
3 ก.พ. 2566

นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยเช้านี้แกว่งไซด์เวย์ สอดคล้องกับตลาดหุ้นภูมิภาคเอเชียที่เคลื่อนไหวทั้งแดนบวกและลบ เนื่องจากยังไม่มีปัจจัยใหม่ๆ เข้ามาสนับสนุน หลังจากผลประชุมธนาคารกลางสหรัฐ (เฟด) ธนาคารกลางยุโรป (ECB) และธนาคารกลางอังกฤษ (BOE) ออกมาตามคาดการณ์ ขณะที่นักลงทุนยังคงรอติดตามผลประกอบการบริษัทจดทะเบียนขนาดใหญ่ที่จะทยอยออกมาในเดือน ก.พ.นี้
โดยการลงทุนวันนี้คาดนักลงทุนโฟกัสหุ้นที่มีปัจจัยเฉพาะตัวเป็นหลัก ส่วนการปรับเกณฑ์การซื้อหุ้น DELTA ขั้นต่ำเป็น 50 หุ้นจากเดิม 100 หุ้น มองว่าจะช่วยหนุนสภาพคล่องการซื้อขายได้มากขึ้น เนื่องจากนักลงทุนรายย่อยสามารถเข้ามาลงทุนได้ง่ายขึ้น พร้อมให้แนวรับ 1,692 จุด และแนวรับ 1,680-1,675 จุด